የአፍና አፍንጫ መሸፈኛ ጭንብሎች አጠቃቀም ላይ ተገቢ ጥንቃቄ መወሰድ እንዳለበት ተገለፀ
የአፍና አፍንጫ መሸፈኛ ጭንብሎች አጠቃቀም ላይ ተገቢ ጥንቃቄ መወሰድ እንዳለበት የሕብረተሰብ ጤና ሳይንስ ልዩ ሐኪም አሳሳቡ። በሽታው የጥንቃቄ መርሆዎችን ተግባራዊ በማድረግ ከመከላከል ውጭ ምንም ልላ አማራጭ እንደሌለው አስታወቁ። 
ልዩ ሐኪሙ ዶክተር መኮንን አይችሉም በተለይ ለአዲስ ዘመን ጋዜጣ እንደተናገሩት፤ ከአፍና አፍንጫ መሸፈኛ ጭንብሎች አጠቃቀም ላይ በጣም ግራ የሚያጋቡ ነገሮች ይታያሉ ። አንዳንዶች አፍና አገጫቸውን ሸፍነው አየር እንዳያጥራቸው በሚመስል መልኩ አፍንጫቸው ሳይሸፈኑ የሚተው አሉ ይህ ትክክል አይደለም ብለዋል።
የጭንብል ዋናው ጥቅም አፍና አፍንጫ ለመሸፈን መሆኑን የገለፁት ዳሬክተሩ፣ አላማውም ቫይረሱ ወደ አፍና አፍንጫችን እንዳይገባ ወይም እንዳይወጣ አፍኖ ለማስቀረት እንደሆነም አመልክተዋል። 
በሕክምናው ጥቅም ላይ የሚውሉት ‘ኤን 90 ወይም ሰርጂካል ማስክ’ ተብለው የሚጠሩት ጭንብሎች የአፍንጫችን ግድግዳ ላይ ጠበቅ አድርገው የሚይዙ ብረት ወይም ላስቲክ ያላቸው በመሆኑ ጫን በምንልበት ጊዜ ጠበቅ አድርገው የሚይዙ ናቸው መሆናቸውን ጠቁመዋል። 
ይህ የሆነው አፍና አፍንጫን በደንብ መሸፈን እንዲቻል ነው የሚሉት ዶክተሩ፤ ቫይረሱ ወደ ሰውነት ሊገባ የሚችልባቸው ዋና መንገዶች ሦስት ሲሆን፤ አፍንጫ፤ አፍና ዓይን ናቸው። ሰዎች አፍና አፍንጫቸውን በደንብ በመሸፈን ለዓይናቸውም መነጽር እንዲኖራቸው ይመከራል ብለዋል። 
የኮሮና ቫይረስ በከፍተኛ ደረጃ በንክኪ የሚተላለፍ ቫይረስ መሆኑን ጠቁመው፤ በምናስልና በምናነጥስበት ጊዜ በውሃ አዘል ጠብታዎች ጋር የሚወጣው ቫይረስ በአፍ፤ በአፍንጫና ወደ ዓይናችን በሚደርስበት ጊዜ አሽተን ወደ ውስጥ ልናስገባ እንችላለን ሲሉም ተናግረዋል። 
በሽታው በዋናነት የመከላከያ ዜዴዎቹ የአፍና የአፍንጫ ጭንብሎችን መጠቀም፤ እጅ በውሃና በሳሙና በደንብ መታጠብ፤ አለመጨባበጥ፤ አለመሳሳም፤ አለመተቃቀፍ፤ አለመነካካትና ርቀት መጠበቅ መሆናቸው አብራርተዋል። 
ከአፍና አፍንጫ መሸፈኛ ጭንብሎች በአብዛኛው እንዲጠቀሙ የሚመከረው ለሕክምና ባለሙያዎች ነው፤ አስገዳጅ ሁኔታዎች ሲኖሩ ሰዎች እንዲጠቀሙበት ይደረጋል የሚሉት ዶክተሩ፤ ኮሮና ቫይረስን ለመከላከል በአስቸኳይ ጊዜ አዋጁ ላይ በደንብ እንደተቀመጠው ህዝብ በሚበዛበት አካባቢ ማንኛውም ሰው የአፍና አፍንጫ መሸፈኛ ጭንብሎች መጠቀም አስፈላጊ ነው ብለዋል፡ ፡ 
የአፍና አፍንጫ መሸፈኛ ጭንብሎች ከተጠቀምንባቸው በኋላ መቃጠል ወይም መቀበር ያለባቸው ነገሮች ናቸው እንጂ በየሜዳ ላይ የሚጣሉ መሆን እንደሌለባቸው ጠቁመው። በድራማ ላይ እንደምናያቸው አንዳንዱ ጭምብሉንና የእጅ ጓንቱን አውልቆ ሜዳ ላይ የሚጠልበት ሁኔታ ስህተት መሆኑ መክረዋል። እያንዳንዱ ሰው ለተጠቀመበት ነገር ኃላፊነቱን መውስድ እንዳለበት በመጠቆም፤ የተጠቀመበትን ወደ ማስወገጃ ቦታዎች በመውስድ ጉድጓድ ቆፍሮ መቅበር እጀግ አስፈላጊ መሆኑ አመልክተዋል። 
በየጊዜው እንደዚህ አይነት ወረርሽኞች፤ በተለይ ዓለም አቀፍ ወረርሽኞች ዓመታትን እየጠበቁ እንደሚከሰቱ የሚገልፁት ዶክተሩ፤ በእነዚህን ዓለም አቀፍ ወረርሽኞች ብዙ ጊዜ በሽተኛውን ሆስፒታል አስተኝቶ አክሞ ማዳን አይቻልም። 
ለምሳሌ ኤች አይ ቪ ማየት ይችላል። በሽታ መድኃኒት የሌለው መሆን ትልቁ ሰው ማድረግ ያለበት የጤና ባለሙያዎች ምክር መውስድና መቀበል፣ መንግሥት የሚያስተላልፋቸውን ትእዛዛት በመፈፀም እራስን ከበሽታው መከላከል ብቻ መሆኑን አስረድተዋል። በሽታው በጥንቃቄ መርሆዎችን ተግባራዊ በማድረግ ከመከላከል ውጭ ምንም አማራጭ እንደልለው አጽኖት ሰጥተው የሚገልፁት ዶክተሩ፤ ‹‹ ከባለሙያዎች የሚነገሩ ምክረ ሐሳቦች ተግባራዊ በማድረግ፤ የአፍና አፍንጫ መሸፈኛ ጭንብሎች በሚገባ ቦታ ላይ በመጠቀም፤ እጆቻችን በውሃና ሳሙና ማጽዳት ይኖርብናል። ይህ ተግባር ማንም ሊከውንልን የማይችለው፤ እኛ የምንሰራው ነገር በመሆኑ በደንብ በማክበር በሽታውን መከላከል እንችላለን። ሳይቃጠል በቅጠል እንደሚባል አሁን የጀመረነው በጥንቃቄ የመከላከል ሥራ አጠናክረን በሽታውን መከላከል ይኖርብናል ብለዋል ››አዲስ ዘመን ግንቦት 10/2012ወርቅነሽ ደምሰው